Seun gevonnis vir gru-moord op ma | Maroela Media
Die 22-jarige Pieter le Roux van Vermaaklikheid in die Wes-Kaap is Donderdag in die Wes-Kaapse hooggeregshof gevonnis vir die moord op sy ma.
Eric Ntabazalila, woordvoerder van die Nasionale Vervolgingsgesag (NVG), het bevestig Le Roux is tot ses jaar tronkstraf gevonnis op aanklag van poging tot moord en tot lewenslange tronkstraf op aanklag van moord. "Die hof het gelas dat die vonnisse gelyklopend uitgedien word."
Volgens Ntabazalila het Le Roux se regsverteenwoordiger aansoek gedoen om verlof om teen die vonnis te appelleer.
Le Roux het in Mei erken dat hy sy ma, Francina van der Merwe (55), op 27 Julie wreed in haar huis op Skoolkop vermoor het.
Volgens die pleitverduideliking het Le Roux en sy ma hul lewe lank 'n wankelrige verhouding gehad. Sy het hom glo sedert sy kinderjare geskel, gevloek en aangerand. Le Roux is verstandelik effens gestremd en het nie matriek nie.
Spanning tussen ma en seun het vererger toe Le Roux by 'n bruin vrou van die omgewing begin kuier het.
Le Roux, wat alleen saam met sy ma in die huis gewoon het, het 'n halfbroer en halfsuster. 'n Ander halfsuster is vroeg in 2016 in 'n motorongeluk dood.
Hy sê sy suster se dood was baie traumaties, omdat sy altyd 'n toevlug was wanneer dinge tuis handuit geruk het. "My ma het baie kere gesê sy wens ek het doodgegaan en nie my sussie nie."
Le Roux voer aan dit is as gevolg van dié mishandeling dat hy in Junie 2016 sy ma met miergif probeer doodmaak het. Hy het die miergif in haar tee gegooi. Aangesien sy net 'n halwe koppie van dié tee gedrink en toe gaan slaap het, het sy oorleef. Sy het glo die volgende oggend die res van die koue tee klaar gedrink, maar steeds oorleef.
Hy het sy vriendin van dié poging tot moord vertel. Op die dag van die moord, drie weke ná die eerste poging tot moord, het hy 20:30 by die huis gekom nadat hy eers by sy vriende en toe by sy vriendin gekuier het.
"Toe ek by die huis kom, het ek koffie gemaak en 'n sigaret gerook. Sy het my gevra hoekom ek so laat is en gesê daar is huisreëls. Ek het gesê ek was by my meisie, waarna sy begin skree en baklei het. Ek wou nie baklei nie en het televisie gekyk. Sy het gesê ons sal die volgende dag daaroor praat, en het gaan slaap.
"Toe ek sien sy slaap, het ek 'n graaf buite gaan haal. Ek was nie onder die invloed van dwelms of alkohol nie, en ek kon nugter dink. Ek het langs haar bed gaan staan [met die graaf] en wou myself keer, maar het besluit om voort te gaan en het haar oor die kop geslaan terwyl sy slaap. Sy het wakker geword en gevra: 'Wat maak jy?' Ek het haar aanhou slaan oor die kop en teen haar arm. Sy het gesê ek moet stop, en toe besef ek die graaf werk nie."
Le Roux sê hy het buitentoe gegaan om 'n koevoet te gaan haal. Hy het Van der Merwe op haar kamervloer aangetref waar sy op haar maag gelê het.
Die polisie het daarna opgedaag en wou weet waar Van der Merwe is. Hy het hulle na Blombos-heuwel vergesel, en is toe weer terug na die huis. Hulle het die bedekte deel van die vloer gesien waar die bloed was, dit opgelig en toe die bebloede vloer gesien.
Le Roux sê sy van verskil van dié van sy oorlede ma, omdat sy haar nooiensvan teruggevat het nadat sy van haar man, sy pa, geskei is. Hy sê hy het nooit die huis verlaat of weggehardloop nie, maar eerder altyd by sy ander halfsuster gebly omdat Van der Merwe gedreig het om hom dood te maak.
ń Seun lewenslank tronk toe vir moord van sy eie ma.
Moor eerder ń onbekende dan kry jy net ń paar jaar trinkstraf.
Klink na 'n hartseerstorie aan beide kante.
As hy waar praat, klink sy kewe maar rof onder die ma.
Drank … …
Tenminste was hy eerlik.Ja hyt nogals n hel se lewe onder sy Ma gehad.
Korrupte regsstelsel in SA het weereens bewys waarmee ons sit. Uitspraak is lagwekkend. Dink die sielkundiges se kennis en insae, ten tye van die verhoor, is weer summier deur 'n klomp alwetende, manteldraers van die tafel geveë.
Voel BITTER jammer vir hierdie seun. Sy lewe lank mishandel en ja, dit verskoon nie moord, maar ek dink hy het op 'n punt gekom waar hy nie meer kon en gesien sy geestelike vermoë… hy is die soort wat nie eintlik in 'n tronk hoort maar 'n kans moet kry om te voel hoe die lewe werklik is. Hy het hulp nodig en behoort in 'n ander tipe plek as 'n tronk waar sy arme lewe net meer hel gaan wees. Dis bitter bitter hartseer. Nog iemand wat deur die krake gaan val en wie gaan uiteindelik omgee…